اھدی لچہ کاری
 ھرچ راج ءِ شائری بنیاد چہ آئی دودءُ ربیدگءَ چہ رودم.زور اِیت ءُ ھما وھد ءُ پاسءِ چست ءُ ایر ءُ وشی ءُ شادھی ءُ سکی ءُ سوری ءُ وباءُ نادرواھی ءُ جنگ ءُ جدال ءُ مھر ءُ دوستیءِ بنیادءَ شائراں وتی لچہ پربستگ اَنت مئے بلوچ راجءِ اھدی شائری چہ میرچاکررندءُ میرگھرام لاشاریءِ دورءِ لچہ راجدپترءَ گندگ بنت کہ سینگ پہ سینگ مردماں یاد بوتگ اَنت ءُ چہ میرچاکررندءَ پیش ھم لچہ کاری ءُ شائری بوتگ بلے آیانی شائری راجدپترءِ تاکاں گندگ نہ بنت آ شائراں یا مردما
ں وتی شائری گوں وت ءَ برتگ اَنت گوں چیاکہ نبشتہ نہ بوتگ اَنت بلے میرچاکررندءِ دورءِ شائری راجدپترءَ گندگ بنت ءُ دومی دور نیکراھی مردمانی شائری اِنت کہ ملا پازل ءُ ملا کاسم ءُ ملا بھادر ءُ ملا اِسمائیل ءُ ملا نورمھمد بمپشی ءُ ملا رگام ھواشی ءُ اِدگہ نیکراھانی دورءِ لچہ کاریءِ دور بوتگ ءُ سیمی دور واجہ میر گل ھان نسیر ءُ سیدھاشمی ءُ اتا شاد ءُ ادگہ لچہ کارانی دور گوشگ بیت من شمارا ھمی سیمی دور ءِ یک ھنچیں شائر ءُ آئی شائریءِ باروا سرپد کناں کہ آئی شائری سک وش ءُ تامدار اِنت ءُ اھدی وھدءِ شائری آدینک اِنت اے شائرءِ نام ھاپز ابابگر پیشُکانی اِنت کہ ھنوں مئے نیامءَ نہ اِنت بلے آئی شیرکنیں گال ابدمان اَنت ھاپز ابابگر پیشکانی آھر اُمرءَ کور بوتگ ھمے ھاترءَ ھاپز اِش گوشتگ کہ آئیءَ باز گال ءُ لچہ یاد بوتگ آئی لچہ ڈاکٹر پزل ھالکءَ چتگ ءُ یکجاہ کُتگ ءُ کتابی دروشمے داتگ اَنت ءُ کتابءِ نام… امباھی کُتگ بانگواہءَ.. اِنت. واجہ پزل ھالکءِ جھد ستاکرز اَنت کہ آئیءَ یک اھدے شائری چہ گار ءُ بیگواھیَ رکینتگ .
 واجہ ھایز ابابگر پیشُکانی گوش اِیت
گوشتگ دلبرءَ درھالءَ
 ھوپ تو ھچ مہ کن انشاءاللہ
 باگءَ سئیل بہ کن بے مالَ ءَ
 سِند تو نیبگاں چہ ٹالءَ
 دلبر دیستگ ات پہ سازی
 بیتاں گوں گُلءَ دزبازی
 بندءَ بوتکگ اَت من تازی
 کنت گوں تورگءَ گلنازی
 چارپاسیں شپاں کُت بازی
دگہ جاھے گوش اِیت کہ..
 مروچی جوان شُتگ سئیل ءُ شکارءَ
 جنکءِ جاگہ ءُ پیشی دوارءَ
 بگُشتیں دلبرءَ انچو اشارہ
 اَجب سئیلے بدئے باگءُ بھارءَ
 بہ سِند تو نیبگ ءُ امب ءُ انارءَ
 بہ کَشیت موسمی وش گوات شمالءَ
 بہ لگیت دلبرءِ موجیں دلءَ را
 مبات پرواہ منی ماھیں گُلءَ را,
 شائر وتی اھدءِ جاورانی سرءَ لچہ کاری کن اَنت ءُ اھدءِ ناوشی ءُ وشیاں زاھر کن اَنت یک جاھے واجہ ھاپز پیشُکانی گوش اِیت کہ..
 ھکءَ دو دیمءَ کِر کُتگ
 ناسرپداں ملک شِر کُتگ
 لجّ ءَ چہ جُوءَ دؤر کُتگ
 اے اھدی شائریءِ یک دروشم یے اَت ءُ ھنوگ مئے چارمی اھدءِ لچہ کاریءِ دور بنگیج اِنت.
 اَلی جُمّا زامرانی
 رمس 17/3/2015